[{"text_idx": "#000000", "text": "Kogemuslugu meie mammast: Suremisele ja\u0308rgnev (2. osa)"}, {"text_idx": "#000001", "text": "Seni, kuni meie, suured, korraldusliku poolega tegelesime, ajasid lapsed sealsamas oma asja. Kohendasid tekki, paitasid mamma jahedaid ka\u0308si, u\u0308ks neist lamas natuke mamma ko\u0303rval ning joonistas siis sealsamas kohe sellest ka imelise pildi. Lapsed on vahetud ja eelarvamustest vabad. Kui nad tunnevad end turvaliselt, siis vo\u0303tavad nad asju loomulikult."}, {"text_idx": "#000002", "text": "Ja meie olime koos. Tuli kiirabi. Tulid onud valge kotiga. Panime mammale teki peale, et tal ku\u0308lm ei oleks o\u0303ues kro\u0303beda ilmaga."}, {"text_idx": "#000003", "text": "Edasi oli oluline emale toeks olla. Mu abikaasa tuli mamma lemmikute, valgete liiliatega. To\u0303ime pildi ja ku\u0308u\u0308nlad. Lihtsalt olime koos. U\u0308helt poolt oli see ko\u0303ik nii kohutavalt kurb ja teisalt oli meis nii suur ta\u0308nulikkus, et meil oli olnud vo\u0303imalus need viimased hetked mamma ko\u0303rval olla ja ta ei ja\u0308a\u0308nud hetkeks u\u0308ksinda. Ta oli u\u0308mbritsetud eluga, eluga, milles on nii palju teda ka siis, kui teda enam maiselt meie ko\u0303rval pole. Ja lapsed olid kaasatud, nad olid ko\u0303iges kaasas ja juures, neil olid olemas selgitused ja arusaamised ja vo\u0303imalus ku\u0308sida ko\u0303ike, mis neile oluline tundus."}, {"text_idx": "#000004", "text": "Ja\u0308rgnevate pa\u0308evade jooksul oli maailm ta\u0308is ma\u0308rke mammast. Ko\u0303ik ma\u0308rkasid midagi, sest see on nii loomulik ja ilus. Lumi sa\u0308tendas erakordsemalt. See oli kindlasti mamma haldjatolm."}, {"text_idx": "#000005", "text": "Ja to\u0308o\u0308l olles na\u0308gin taevas tagurpidi vikerkaart \u2013 mamma raudselt naeratas, arvasid lapsed pilti vaadates. Pidin no\u0303ustuma, sest polnud varem tagurpidi kaart taevas na\u0308inud ja polnud u\u0308ldse vikerkaart kunagi talvel na\u0308inud ja veel selges taevas, millest ei sadanud midagi ei enne ega pa\u0308rast alla. See oli natuke ime kindlasti, olime me u\u0308hel meelel."}, {"text_idx": "#000006", "text": "Mamma soov oli saada tuhana maetud ilusal ajal. Tuha jaoks urni me ei valinud. Me ei tahtnud kiirustada ja tegelikult ei leidnud me ka urni, mis meile ko\u0303igile oleks meeldinud. Hea on see, et keegi ei ka\u0308si urni osta, saab ka kilekotiga tuha u\u0308hes vo\u0303tta ja leida muid lahendusi, mis endale meelepa\u0308rasemad ja sobivamad tunduvad. Nii valisimegi me tuha kojutoomiseks kilekoti u\u0308mber pisikese lihtsa vineerkarbi. Leidsime, et meil ei ole kiiret ja ku\u0308ll ajas tuleb hea idee, kuidas seda urni osa lahendada. See oli nii hea, et me ei kiirustanud. Ka see oli selge, et me ei taha mamma tuhka ja\u0308tta kuhugi vo\u0303o\u0303rasse kohta. Kuna ta ei tahtnud lo\u0303pus minna haiglasse, soovis olla kodus, siis tundus, et ka tuhana on tal on parem oodata omas kodus."}, {"text_idx": "#000007", "text": "Kuna o\u0303ues oli ro\u0303ske, ma\u0308rg ja hall talveilm, siis panime autosse minnes mamma tuhakoti u\u0308mber mu lilla mu\u0308tsi. See mo\u0303te tuli ka\u0308igupealt ja soojendas meid."}, {"text_idx": "#000008", "text": "Selles pehmes kookonis la\u0308ks ta karbikese sisse. Lilla ja kollane olid selle pa\u0308eva va\u0308rvid. Mamma ei tahtnud musta ja masendavat leina. Kuna tema oli la\u0308bi meie elu sa\u0308ranud, siis sa\u0308rasime meie sel pa\u0308eval teadlikult tema nimel. Ka meie autodel olid lillad lindid, mitte mustad."}, {"text_idx": "#000009", "text": "Tuha kojutoomisel so\u0303itsime me la\u0308bi linna, mamma karbike mu po\u0303lvedel, mo\u0308o\u0308da neist paigust, kus mamma oli elanud ja kohtadest, mis meile temaga seostusid. Samal ajal jutustasin lastele ko\u0303ike, mida ma teekonnast teadsin. Sombusest ilmast hoolimata oli su\u0308damel soe ja lugusid jagus."}, {"text_idx": "#000010", "text": "Kodus so\u0303ime kooke ja mamma lemmiktoite."}, {"text_idx": "#000011", "text": "Kuna mamma peiesid ei soovinud, siis traditsioonilist tu\u0308hja taldrikut me lauale ei pannud. Kui palju lihtsam meil oli ta\u0308nu sellele, et ma jo\u0303udsin temalt ko\u0303ige kohta pa\u0308rida ja me teadsime, mida ja kuidas ta ise soovis vo\u0303i soovitas. Lisaks teadsime me ju ka ise, mis talle elu ajal endale meeldinud oli. Need kaks liites saime kokku hea tulemuse. Oli tunne, et mamma ise oli kohal, meiega koos. Lihtsalt a\u0308kki ko\u0308o\u0308gis? Tore oli see, et selles taipamises, et teda tegelikult ju ei ole ko\u0308o\u0308gis, ei olnud torkavat valu."}, {"text_idx": "#000012", "text": "Ma olin vahepeal u\u0308les leidnud mo\u0303ni aasta varem u\u0308he fotoprojekti jaoks tehtud intervjuu mammaga. Vo\u0303tsin selle meie pisikesele istumisele ka kaasa. See oli armas lugemine ja inspireeris veel edasi otsima, et tunda rohkem la\u0308hedust, ma\u0308letada rohkem. Saime korralikult naerda ja itsitada."}, {"text_idx": "#000013", "text": "Meenutasime hiljutisi su\u0308ndmusi soojalt ja pidasime pisut ka lastega plaani, kuidas me suvel mamma tuha matmisel ko\u0303ik haldjatolmuseks ja sa\u0308delevaks teeme. See pani mo\u0303ne sa\u0308rava silmapaari o\u0303hinal oma va\u0308ikesi ka\u0308sigi plaksutama. Oli, mida oodata!"}, {"text_idx": "#000014", "text": "Ma olin ema juurde toonud ka mamma raamitud pildi seeriast, mis kuulus intervjuu juurde."}, {"text_idx": "#000015", "text": "Seal ta siis vaatab, silmis kerge muie."}, {"text_idx": "#000016", "text": "Karpi, kus tuhk puhkas, pistsid lapsed mammale komme kaasa enne, kui ta suve ootama hakkas."}, {"text_idx": "#000017", "text": "Ema ra\u0308a\u0308kis, et veel kuid hiljem ka\u0308isid lapsed mamma voodil vahel pikutamas ja to\u0303id talle padja alla komme. Mul on nii hea meel, et ema oma suurest leinast hoolimata ei takistanud lapsi ega pidanud seesugust ka\u0308itumist kohatuks. Vaid imestas veidi, et na\u0308e, nii saab ka. Mul on ka hea meel, et me ei kiirustanud matmise korraldamisega, ko\u0303ik sai ajas vaikselt paika loksuda parimal vo\u0303imalikul viisil. Ja mul on imeliselt hea meel, et meil olid olemas mamma enda soovid ja vabadus neid ta\u0308ita."}]